**Nagovor ministra na novinarski konferenci MED9**

**Portorož, 2. junij 2025**

Spoštovane novinarke in novinarji, drage kolegice in kolegi, cenjeni gostje,

dovolite mi, da najprej izrazim, kako iskreno sem ponosen in hvaležen, da danes stojim pred vami – ob zaključku dvodnevnega srečanja držav MED9 tukaj v Portorožu. Bilo je živahno, intenzivno in navdihujoče – pa ne le zaradi teme, temveč predvsem zaradi ljudi.

Za Slovenijo in tudi zame je bilo to srečanje nekaj posebnega. Prvič smo prevzeli predsedovanje skupini MED9 in prvič gostili srečanje, kjer so za skupno mizo sedeli ministri, odgovorni za energijo, okolje in podnebje. Ta simbolika – povezovanje tem, ki so dolgo veljale za ločene svetove – je dragocena. Danes vemo: prihodnost zahteva sodelovanje.

Iskrena hvala vsem udeležencem – ne samo za prisotnost, ampak za pripravljenost poslušati, razumeti in graditi mostove. Posebej bi izpostavil tudi gospoda Francesca La Camero iz Mednarodne agencije za obnovljivo energijo IRENA in gospoda Grammenosa Mastrojenija iz Unije za Sredozemlje – obema hvala za jasna sporočila o strateškem pomenu naše regije.

Danes bi rad izpostavil dva poudarka, ki sta v pogovorih zazvenela najmočneje – in za katera upam, da ostaneta z nami še dolgo po tem srečanju.

**Prvič, MED9 mora postati zeleno stičišče Evrope.**

Morda zveni tehnično, a v resnici gre za zelo človeško zgodbo – zgodbo o tem, kako lahko naši naravni viri, naše znanje in naš pogum povežejo svet. Sredozemska regija ima pogoje, da postane energetsko srce Evrope: sonce, veter, prostor, infrastrukturo. A še bolj kot to – imamo voljo, da stopimo skupaj.

**Zato danes jasno sporočamo:**

**želimo, da MED9 postane zeleno stičišče Evrope – vir čiste energije in simbol nove, povezane Evrope.**

Dogovorili smo se o konkretnih korakih – o več čezmejnih povezavah, skupnih projektih, boljšem financiranju in poenostavitvi postopkov. To ni abstraktno – to je otipljiva pot k varnejši in pravičnejši prihodnosti.

**Drugič, Slovenija bo v energetski prihodnosti morda majhna po velikosti – a velika po ambiciji.**

Naša država ni velika. Dokazali smo, da znamo povezovati, poslušati in predlagati konkretne rešitve. Z razvojem sončne energije, pametnih omrežij, trajnostnih pristopov in zavezništvom znanja želimo postati država, ki ne čaka, temveč ustvarja.

Zato podpiramo skupne sisteme zgodnjega opozarjanja, usklajevanje nacionalnih prilagoditvenih načrtov, sodelovanje z regionalnimi platformami – in predvsem to, da evropski ukrepi ne spregledajo raznolikosti naših regij. Prav v tej raznolikosti je naša moč.

Rezultat današnjega srečanja bo sprejem dveh skupnih izjav – eno o energiji, drugo o okolju. Nista le besedili na papirju – sta izraz naše skupne volje, da okrepimo sodelovanje, poiščemo sinergije in ustvarimo prostor, ki bo bolj odporen, trajnosten in pripravljen na prihodnost.

Spoštovani,

skupina MED9 združuje skoraj polovico prebivalcev Evropske unije. To je več kot številka. To je skupnost, ki se zna pogovarjati tudi takrat, ko je težko. In ki zna slišati drugačnost – kar je v današnjem svetu neprecenljivo.

V času globalnih negotovosti želimo biti sidro stabilnosti. V času podnebnih sprememb – katalizator rešitev. In v času napetosti – graditelji mostov, ne zidov.

V čast in veseljem mi je bilo ta dva dneva voditi srečanje. Ko sem se včeraj peljal sem v Portorož, sem gledal morje in pomislil, kako dragoceno je to, kar imamo – sonce, voda, veter, prostor. Zato je prav, da prav tukaj govorimo o zeleni prihodnosti našega skupnega mediteranskega prostora.

Naj zaključim osebno.

Hvaležen sem, da sem lahko del tega procesa. Zahvaljujem se tudi vam, spoštovani predstavniki medijev, ker znate te razprave približati ljudem. Ker brez razumevanja javnosti tudi najboljše vizije ne zaživijo.

Hvala vsem – za vaš čas, vašo prisotnost in vašo zavezanost prihodnosti.

Hvala lepa.